《再用前韵》
宋代·张栻

元化首万类，圣学极几深。
有如亚圣贤，尚谨殆与淫。
浅见仅一斑，欢喜不自禁。
岂知天地全，於穆千圣心。
嗟哉我学子，进道宜骎骎。
立志务弘毅，异说毋交侵。
仁端验发见，精微试控寻。
超然见大体，皎日破重阴。
重新邹鲁传，挽回韶濩音。
当年不自勉，与物终堙沉。
神龙倏变化，岂复顾泥涔。
有来南山友，更唱共迭吟。
群材欲封殖，杞梓看成林。
殷勤劝学子，逆耳成良箴。

作者简介：张栻（1133年9月15日——1180年3月22日）字敬夫，后避讳改字钦夫，又字乐斋，号南轩，学者称南轩先生，谥曰宣，后世又称张宣公。南宋汉州绵竹（今四川绵竹市）人，右相张浚之子。南宋初期学者、教育家。南宋理宗淳祐初年（1241年）从祀孔庙，后与李宽、韩愈、李士真、周敦颐、朱熹、黄干同祀石鼓书院七贤祠，世称石鼓七贤。